Naprednjačko "kadriranje" u šabačkoj OŠ "Jevrem Obrenović"

Ilustracija Foto: Pixabay/ Wokandapix

Navodno biće razrešena sa te funkcije, zbog inspekcijskog nadzora na osnovu kojeg je procenjeno da nije postupala u skladu sa zakonom.

U pitanju su proceduralne greške koje nisu uticale na kvalitet nastave i funkcionisanje škole, te je Jevrićeva uputila primedbe na zapisnik, ali je odgovor na te primedbe republička inspektorka iz neobjašnjivih razloga uputila na adresu Osnovne škole „Janko Veselinović“.

Sindikat i svi zaposleni će, ako se ova odluka ozvaniči, stupiti u štrajk, a razlog više su najave da će odbornica Srpske napredne stranke Svetlana Stanković, inače zaposlena u OŠ „Stojan Novaković“, kako i sama već najavljuje, biti postavljena na mesto Jevrićeve.

– Još uvek nemam zvaničnu informaciju, ali mi je usmeno saopšteno iz Ministarstva da je rešenje spremno i da ministar treba da ga potpiše. Inspektorka mi nikada nije dala povratnu informaciju, pošto sam poslala da sam izvršila te mere i otklonila nepravilnosti, nije mi odgovorila, nije mi donela rešenje, već je uputila ministru predlog za razrešenje. Veliki deo kolektiva odbija da prihvati to rešenje, za večeras je zakazana vanredna sednica nastavničkog veća i sindikata, razmišlja se o štrajku. Školski odbor hoće da zakaže vanrednu sednicu, da se pišu dopis Ministarstvu. Kolektiv odbija da prihvati takvo rešenje, ali meni ono još uvek nije zvanično saopšteno. Prva informacija koju sam dobila je da se prenosi kroz Šabac da učiteljica Svetlana Stanković iz OŠ „Stojan Novaković“ tvrdi da će ona biti postavljena za v. d. direktora naše škole i pre nego što sam ja zvanično razrešena – navodi u razgovoru za „Podrinske“ u sredu Jelena Jevrić i dodaje da joj se inspektorka ne javlja na telefon, te da odbija pozive.

Nepravilnosti koje su dovele do mogućeg razrešenja tiču se proceduralnih stvari, poput zapisnika sa sednice pedagoškog kolegijuma za koji je procenjeno da nije vođen u skladu sa Zakonom o opštem upravnom postupku i slično. To nije uticalo na kvalitet nastave, uslove rada u kolektivu i postignuća koja su znatno veća nego prošle godine.

Sve je krenulo od anonimne prijave zabrinutih roditelja navodno upućene Ministarstvu prosvete. Inspekcijski nadzor je najavljen dva dana ranije, iako bi po Zakonu morao biti najavljen najkasnije tri dana ranije.

– Nemam dokaze ko stoji iza ovoga, ali u pitanju su greške koje ne utiču na bezbednost učenika i nisu visokog rizika. Inspektorka mi nikad nije dala povratnu informaciju kada sam izvršila ispravke – objašnjava Jevrićeva, koja ima punu podršku kolektiva, budući da je na toj funkciji od 20. septembra 2018. godine, te da za to vreme škola postiže znatno veće uspehe nego ranije.

Već u sredu je održana vanredna sednica sindikata i školskog odbora, koji neće prihvatiti odluku, kao ni najave da se na čelo kolektiva postavi osoba iz druge škole.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se